Jelaskan Latar belakang dari KD Hang Tuah dalam bahasa melayu

KD Hang Tuah adalah sebuah kapal yang dibina oleh limbungan Yarrow Shipbuilders di Scotstoun di Glasgow. Kapal ini asalnya dibina untuk Tentera Laut Ghana, dan dilengkapi dengan kemudahan penginapan untuk Presiden Kwame Nkrumah dari Ghana. Kapal ini pada asalnya dinamakan Black Star dan sepatutnya digunakan sebagai Kapal Laksamana (flagship) Tentera Laut Ghana.

Selepas Nkrumah digulingkan dalam tahun 1966, kerajaan pengganti membatalkan pesanan untuk kapal ini kerana harganya yang terlalu mahal (£5 juta dalam tahun 1966 bersamaan dengan £60 juta dalam mata wang 2003). Oleh kerana kapal ini tidak disiapkan dengan sepenuhnya, ia dibiarkan di tambatan untuk beberapa tahun sebelum dipindahkan ke Portsmouth  dalam bulan April 1972 dan ke Limbungan Chatham untuk dilengkapkan semula supaya menepati piawaian kelengkapan kapal frigat Tentera Laut Diraja British.

Pada 16 Mei 1973, kapal ini ditauliahkan sebagai HMS Mermaid dalam perkhidmatan Tentera Laut Diraja British.

HMS Mermaid dihantar untuk bertugas di Timur Jauh kerana kelengkapan persenjataannya yang agak ringan tidak menjadikan ia sesuai untuk penggunaan di Eropah  dan dihantar bertugas sebagai kapal pengganti kepada HMS Chichester, kapal pengawal di Hong Kong. HMS Mermaid juga bersedia untuk menghadapi memindahkan rakyat British dari Saigon (Perang Vietnam sedang di penghujung). Dalam perjalanan pulang ke Britain, Mermaid berlanggar dengan kapal penyapu periuk api  HMS Fittleton semasa satu latihan NATO mengakibatkan beberapa kematian.

Selepas dilucut tauliah, kapal ini digunakan untuk menjalankan ujian petunjuk sasaran bergerak yang membantu radar mengenal pasti sasaran di antara selerakan yang dihasilkan oleh permukaan laut. Kapal ini dipindahkan kepada perkhidmatan TLDM dalam tahun 1977 dan ditauliahkan sebagai KD Hang Tuah sambil menggunakan nombor pennant F76 yang sama semasa perkhidmatan dengan Tentera Laut Diraja British.